臘月二十六夜大雪投曉霽色恍然鳥語啁啾便有春意感而賦之
作者：沈與求
朝代：宋

paragraphs: 黄昏雪打窗，夜雨破幽夢。
晨光逗簷花，霽色晃池凍。
老木驚向榮，好鳥發微哢。
草根露纖芒，蟲聲試群哄。
空畦土勻酥，側澗泉流湩。
臘盡殺氣衰，春歸生理共。
人情自多端，天意皆曲中。
懸知造物公，未厭萌區衆。
艱難重時節，俯仰疲迎送。
心閑數造化，骨寒遭鬼弄。
那驚梅柳新，但飽藜藿供。
行須過田家，泥飲空社甕。